Document ID: 31999R2603

Komisijos reglamentas (EB) Nr. 2603/1999
1999 m. gruodžio 9 d.
nustatantis paramos kaimo plėtrai pereinamuoju laikotarpiu taisykles pagal Tarybos reglamentą (EB) Nr. 1257/1999
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiantį bei panaikinantį tam tikrus reglamentus [1], ypač į jo 53 straipsnio 1 dalį,
kadangi:
(1) Reglamentu (EB) Nr. 1257/1999 bus vadovaujamasi teikiant Bendrijos paramą nuo 2000 m. sausio 1 d. Tuo reglamentu panaikinti kiti reglamentai bei nuostatos ir toliau bus Komisijos taikomi iki 2000 m. sausio 1 d. pagal atitinkamus reglamentus patvirtintiems veiksmams.
(2) Pereinamojo laikotarpio taisyklės turėtų palengvinti perėjimą nuo esamų paramos schemų prie naujos kaimo plėtros paramos schemos, kad būtų išvengta sunkumų ar delsimo įgyvendinant paramą kaimo plėtrai pereinamuoju laikotarpiu.
(3) Parama kaimo plėtrai pagal Reglamentą (EB) Nr. 1257/1999 turi apimti programavimo laikotarpį, prasidedantį nuo 2000 m. sausio 1 d. Kad būtų užtikrinta visiška visų būsimų priemonių integracija į naują programavimo procesą, Komisija turėtų toliau nebetvirtinti priemonių ar priemonių pakeitimų pagal esamas schemas, kurių trukmė siekia toliau negu 1999 m. gruodžio 31 d., išskyrus atvejus, kai neatidėliotino patvirtinimo reikia dėl primygtinių priežasčių.
(4) Kad būtų užtikrintas paramos agrarinei aplinkosaugai tęstinumas, valstybėms narėms turėtų būti leista toliau laikytis galiojančių agrarinės aplinkosaugos įsipareigojimų remti reikiamą laikotarpį, kol bus pereita prie naujos schemos ir sudarytos naujos agrarinės aplinkosaugos sutartys, jeigu galima užtikrinti visišką tokių įsipareigojimų atitiktį naujajai paramos sistemai. Siekiant užtikrinti naujų paramos agrarinei aplinkosaugai taisyklių veiksmingumą, konkrečios pereinamojo laikotarpio priemonės agrarinės aplinkosaugos įsipareigojimams remti turi būti taikomos nuo 1999 m. liepos 30 d., t. y. nuo tos dienos, kai jos buvo paskelbtos valstybėms narėms vadybos komitete. Valstybėms narėms taip pat turėtų būti leista iki 2000 m. sausio 1 d. prisiimti naujus agrarinės aplinkosaugos įsipareigojimus pagal paraiškas, paduotas iki 1999 m. liepos 30 d., pagal Tarybos reglamentą (EEB) Nr. 2078/92 [2] su paskutiniais pakeitimais, padarytais Komisijos reglamentu (EB) Nr. 2772/95 [3];
(5) Mokėjimus pagal įsipareigojimus, prisiimtus iki 2000 m. sausio 1 d. ir susijusius su kaimo plėtros schemomis, kuriuos ateityje turi finansuoti EŽŪOGF Garantijų skyrius, turėtų ir toliau finansuoti EŽŪOGF Orientavimo skyrius iki 2001 m. gruodžio 31 d. galiojančiomis paramos sąlygomis, atsižvelgdamas į turimas lėšas. Tačiau iki 2001 m. gruodžio 31 d. daugiametes išlaidas pagal tokius įsipareigojimus, taip pat kompensacines išmokas, susijusias vėliausiai su 1999 metais, tam tikromis sąlygomis gali finansuoti EŽŪOGF Garantijų skyrius, jei lėšų nėra arba esamos lėšos nepakankamos. Visais atvejais, daugiametes išlaidas po 2001 m. gruodžio 31 d. turėtų finansuoti EŽŪOGF Garantijų skyrius.
(6) Turėtų būti nustatytos konkrečios taisyklės, nustatančios laiką, nuo kurio išlaidos bus laikomos tinkamomis pagal naujus kaimo plėtros programavimo dokumentus.
(7) Kad būtų išspręstos konkrečios problemos, kylančios dėl perėjimo nuo gyvulių skaičiumi prie hektarų skaičiumi grindžiamų mokėjimų suteikiant kompensacines išmokas, valstybėms narėms turėtų būti suteiktas pereinamasis vienerių metų laikotarpis tęsti mokėjimus pagal gyvulių skaičių.
(8) Reglamento (EB) Nr. 1257/1999 IV dalyje nustatytų valstybės pagalbos teikimo taisyklių taikymo datos turėtų būti nustatytos naujai pagalbai, kaip apibrėžta 1999 m. kovo 22 d. Tarybos reglamente (EB) Nr. 659/1999, nustatančiame išsamias EB sutarties 93 straipsnio taikymo taisykles [4].
(9) Šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
I SKYRIUS
Taikymo sritis
1 straipsnis
Šis reglamentas nustato konkrečias priemones, palengvinančias perėjimą nuo galiojančios sistemos prie tos, kuri nustatyta Reglamentu (EB) Nr. 1257/1999.
II SKYRIUS
Galiojančios priemonės
2 straipsnis
Komisija pagal reglamentus, panaikintus Reglamento (EB) Nr. 1257/1999 55 straipsnio 1 dalimi, netvirtina jokių priemonių ar tų priemonių pakeitimų, kurių trukmė siekia toliau negu 1999 m. gruodžio 31 d., nebent neatidėliotino patvirtinimo reikia dėl primygtinių priežasčių.
3 straipsnis
1. Valstybės narės gali pratęsti pagal Reglamentą (EEB) Nr. 2078/92 prisiimtą agrarinės aplinkosaugos įsipareigojimą, pasibaigiantį iki tol, kol Komisija patvirtins kaimo plėtros programavimo dokumentą, ilgiausiai vienerius metus, bet jokiu būdu ne ilgiau kaip iki 2000 m. gruodžio 31 d.
Apskaičiuojant įsipareigojimų pagal Reglamentą (EB) Nr. 1257/1999 trukmę, pratęstas laikotarpis neįskaičiuojamas.
2. Valstybės narės naujus agrarinės aplinkosaugos įsipareigojimus pagal Reglamentą (EEB) Nr. 2078/92 gali prisiimti tik iki 2000 m. sausio 1 d. ir tik tuo atveju, jei:
a) paraiška buvo paduota iki 1999 m. liepos 30 d. ir paramos agrarinei aplinkosaugai tęstinumas reikalauja prisiimti įsipareigojimą be nepateisinamo delsimo; arba
b) šie įsipareigojimai, prireikus ir kuo skubiau, yra pataisomi pagal Komisijos patvirtintą kaimo plėtros programavimo dokumentą. Padarius tokius pataisymus, apskaičiuojant įsipareigojimų pagal Reglamentą (EB) Nr. 1257/1999 trukmę, laikotarpis iki pataisymo neįskaičiuojamas.
3. Tais atvejais, kai valstybės narės taiko šio straipsnio 1 ar 2 dalį, jos įtraukia tai į savo kaimo plėtros planus. Valstybės narės nurodo atvejus, kuriais jos taikė šio straipsnio 1 ar 2 dalį ir įrašo visus pagal šio straipsnio 2 dalies b punktą padarytus pataisymus.
4 straipsnis
1. Suteikus paramą pagal Tarybos reglamentus (EEB) Nr. 1696/71 [5], (EEB) Nr. 404/93 [6] ir (EB) Nr. 2200/96 [7], taip pat Tarybos reglamentus (EEB) Nr. 4256/88 [8], (EEB) Nr. 1610/89 [9], (EEB) Nr. 867/90 [10], (EB) Nr. 950/97 [11], (EB) Nr. 951/97 [12] ir (EB) Nr. 952/97 [13], taikomos šio straipsnio 2 ir 3 dalys.
2. Mokėjimus pagal įsipareigojimus, įskaitant kompensacines išmokas, susijusias su 1999 metais vėliausiai, kuriuos valstybės narės prisiėmė iki 2000 m. sausio 1 d. ir dėl kurių Komisija gauna mokėjimo paraiškas iki 2002 m. sausio 1 d., toliau finansuoja EŽŪOGF Orientavimo skyrius šio straipsnio 1 dalyje minėtuose reglamentuose nustatytomis sąlygomis ir atsižvelgdamas į turimas lėšas.
Tais atvejais, kai pirmoje pastraipoje nurodytiems veiksmams nėra lėšų ar turimos lėšos yra nepakankamos, į kaimo plėtros programavimą 20002006 m. laikotarpiui gali būti įtraukti ir EŽŪOGF Garantijų skyriaus finansuojami šie mokėjimai, jeigu atitinkamos valstybės narės yra nustačiusios aiškiai apibrėžtus į programavimą įtrauktinų išlaidų nustatymo kriterijus:
a) mokėjimai siejami su kompensacinėmis išmokomis, skirtomis 1999 m. vėliausiai; arba
b) mokėjimai siejami su daugiametėmis išlaidomis srityse, kurioms netaikomas 1 tikslas, kaip jis apibrėžiamas nuo 2000 m. sausio 1 d.
3. Bendrijos paramą daugiametėms išlaidoms, skirtoms šio straipsnio 2 dalies pirmoje pastraipoje minėtiems veiksmams, dėl kurių Komisija gauna mokėjimo paraišką iki 2001 m. gruodžio 31 d., EŽŪOGF Garantijų skyrius finansuoja srityse, kurių neapima 1 tikslas, kaip apibrėžiama nuo 2000 m. sausio 1 d.
4. Valstybės narės savo kaimo plėtros planuose nurodo atvejus, kuriais jos taikė šio straipsnio 1 arba 2 dalį.
5 straipsnis
1. Apie galiojančias priemones valstybės narės ir toliau atsiskaito Komisijai pagal toms priemonėms taikomas taisykles.
2. Valstybės narės iki 2000 m. kovo 31 d. Komisijai pateikia veiksmų, kuriems taikomas 4 straipsnis, ataskaitą. Ši ataskaita turi būti pateikta pagal I ir II prieduose pateiktas lenteles.
III SKYRIUS
Naujos priemonės
6 straipsnis
Išlaidos bus tinkamos EŽŪOGF Garantijų skyriaus paramai gauti tik tuo atveju, jei lėšos buvo realiai išmokėtos individualiam kaimo plėtros paramos priemonės naudos gavėjui po 1999 m. gruodžio 31 d. ir po tos dienos, kai Komisijai buvo pateiktas ar atsiųstas kaimo plėtros planas arba kurios nors to plano priemonės pakeitimas. Pastarosios datos yra išlaidų tinkamumo atskaitos taškas.
Tačiau išlaidos, skirtos išankstiniam (ex-ante) įvertinimui, bus tinkamos paramai gauti pagal Komisijos reglamento (EB) Nr. 1750/1999 [14] 40 straipsnį, jei jos buvo sumokėtos po 1999 m. liepos 31 d.
7 straipsnis
Valstybės narės savo kaimo plėtros planuose gali numatyti, kad kompensacinės išmokos gali būti ir toliau teikiamos remiantis gyvulių skaičiais išmokant sumas, kurių terminas susijęs su 2000 m. Šiuo atveju didžiausia kompensacinė išmoka, nurodyta Reglamento (EB) Nr. 1257/1999 priede, taikoma gyvulio vienetui.
IV SKYRIUS
Valstybės pagalba
8 straipsnis
Naujai pagalbai, kaip nurodyta Reglamento (EB) Nr. 659/1999 1 straipsnio c punkte, nuo 2000 m. sausio 1 d. taikomos Reglamento (EB) Nr. 1257/1999 IV dalies nuostatos.
V SKYRIUS
Baigiamosios nuostatos
9 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
3 straipsnis taikomas nuo 1999 m. liepos 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 9 d.

Labels: 15
19
6